**Járványügyi intézkedési rend – 2020/21-es tanév**

A Madách Imre Gimnáziumban igyekszünk minden észszerű óvintézkedést megtenni annak érdekében, hogy a jelenléti oktatás minél tovább működhessen. Ugyanakkor tudatában vagyunk annak, hogy bármilyen körültekintően is járunk el, nem tudjunk a 100%-os biztonságot garantálni. Ugyanakkor kellő odafigyeléssel (mind magunkra, mind másokra) a fertőzés esélyét jelentősen csökkenthetjük.

1. A biztonságos működéshez nagy szükségünk van a szülők együttműködésére, felelősségvállalására. A szülők felelőssége, hogy a különféle külföldi utazások, hétvégi szórakozási lehetőségek kockázatát mérlegeljék.

* **Nagyon fontos, hogy beteg gyereket ne engedjenek iskolába**! Idén nincs lehetőség arra, hogy enyhe tüneteket mutató, egyébként hiányzó gyerek bejöjjön egy-egy számokérés miatt.
* Kérjük a szülőket, hogy egy esetleges Covid-fertőzés gyanújáról vagy annak tényéről (a háziorvossal való kapcsolatfelvétel után) haladéktalanul értesítsék az osztályfőnököt.
* Kontaktkutatásban részt vevő vagy karanténban tartózkodó gyermek távollétét hivatalos igazolásként fogadjuk el.
* Ha a diák olyan személlyel találkozott, aki érintkezésben állt igazoltan fertőzött beteggel, akkor a diák abban az esetben jöhet iskolába, ha az adott személy rendelkezik egy negatív teszteredménnyel.
* Ha egy diák betegség jeleit mutatja, akkor a szülők érkezéséig elkülönítjük.

2. Érkezés

* Az idei tanévben mindkét bejáratot használjuk. A 9. Ny és a 9. évfolyam a hátsó bejáraton (Hársfa utca) érkezik reggel, és ezen keresztül is hagyja el az iskolát a tanítás végén. Az első órát követően a hátsó kaput zárva tartjuk, csak a 6-7. óra után lesz ismét nyitva. (Aki később érkezik vagy korábban távozik, az a főbejáratot használhatja.) A 10-11-12. évfolyam a főbejáraton érkezik és távozik, ahol a porta melletti mindkét kapuszárny használható lesz. A kapuknál kézfertőtlenítőket helyezünk el, ezek használata kötelező.
* Mindkét kapunál lesz tanári ügyeletes, aki felügyel a kézfertőtlenítő használatára és szúrópróbaszerűen meg is mérheti a diákok lázát, ill. gondoskodik arról, hogy ne alakuljon ki nagyobb tömörülés a bejárat közelében. A beléptetésre való várakozásnál kötelező a másfél méter megtartása!
* A liftet csak az a tanuló használhatja, aki erre engedélyt kapott.

4. Termek fertőtlenítése

* A termek rendszeres fertőtlenítésének biztosítása a fenntartó feladata, ugyanakkor a saját biztonságunk érdekében a gyerekekkel együttműködve igyekszünk gondoskodni az asztalok, polcok, kilincsek, a termekben lévő számítógépek billentyűzetének napi többszöri fertőtlenítéséről. A szaktantermek asztalait minden tanóra végén (ill. ha a csoport elhagyja a termet) fertőtlenítjük. Az osztálytermek asztalait minden tanóra elején át kell törölni, ha a termet másik csoport használta. (A fertőtlenítőszert és kendőket erre kijelölt helyen tároljuk. Kérjük, hogy a szülők is hívják fel a figyelmet a fertőtlenítő eszközök biztonságos és észszerű használatára.)

5. Tanórák

* A tanórák alatt a termek ajtaját és ablakait nyitva tartjuk, amennyiben ezt az időjárás lehetővé teszi.
* A bontott csoportban zajló tanórákon a diákok lehetőség szerint külön padban foglalnak helyet! (Már ahol ez megvalósítható, mondjuk osztálytermekben.)
* Pármunka esetén állandó párokban dolgoznak.
* **A diákok a tanórán maszkot viselnek, ha az egész osztály van jelen a tanórán, és nem lehet a megfelelő távolságot tartani.**
* Maszkról minden tanuló maga köteles gondoskodni. Arra az esetre, ha a tanuló a maszkját otthon felejti, a titkárságon vásárolhat. (Korlátozott mennyiségben.) Maszkkal nem rendelkező tanuló igazolatlan mulasztással hazaküldhető.
* Testnevelés órák előtt biztosítjuk, hogy az egyes osztályok/csoportok az öltözőben ne találkozzanak, ne csoportosuljanak.

6. Szünetek

* **A folyosókon a szünetekben a maszk használata kötelező.**
* A folyosóügyeletes tanár feladata annak biztosítása, hogy a szünetekben nagyobb csoportosulás ne alakuljon ki a közös terekben.
* A szaktantermek ajtajait nyitva hagyjuk, hogy a következő órára érkező csoport már a szünetben el tudjon helyezkedni a teremben, ezzel is gátolva a jelző csöngetés utáni tumultus kialakulását. (A szaktantermekben az étkezés továbbra sem engedélyezett.)
* A gyerekek, amennyiben lehetséges, naponta legalább egy szünetben menjenek ki az udvarra! Itt kellő távolságtartás mellett a maszkot levehetik.
* A mellékhelyiségekben található fülkék ajtaját használat után nyitva kell hagyni!
* Az iskola bejáratai, valamint a Barcsay utcai homlokzat előtt a nagykorú tanulók számára is tilos a dohányzás! A kötelező 5 méteres távolság betartásán túl odafigyelünk arra, hogy az iskolába érkezőknek ne dohányfüstön keresztül kelljen megközelíteniük a bejáratot.

7. Étkezés

* Az idei tanévben a mikrohullámú sütőket csak az ételallergiások használhatják. Ennek igazolásához orvosi papírt kérünk. Az ebédlőből melegített ételt nem lehet kihozni!
* A büfé előtti térben a járványveszély idejére a mikrohullámú sütőket eltávolítjuk.
* Aki meleg ételt szeretne fogyasztani, vegye igénybe a menzát!
* A többiek szendvicset vagy más, hideg uzsonnát hozzanak magukkal!
* A gyerekek ne egyenek bele egymás ételébe, ne igyanak egymás kulacsából, ne használják egymás evőeszközeit!